# Telenotícies

Telenotícies (abreujat com TN) és un informatiu de televisió que s'emet des del 16 de gener de 1984 a TV3. Posteriorment, també es van començar a emetre simultàniament al 3/24 i el TV3CAT. Depèn del servei d'informatius de Televisió de Catalunya.
Núria Solé presenta el Telenotícies comarques; Xavi Coral i Raquel Sans, el Telenotícies migdia; Toni Cruanyes, el Telenotícies vespre, i Ramon Pellicer i Cristina Riba, el Telenotícies cap de setmana.

## Història

Enric Calpena i Maria Gorgues van ser els primers presentadors del Telenotícies. Al llarg de la història del Telenotícies ha canviat d'imatge, plató i presentadors en diverses ocasions.
El 24 d'abril de 1989 va néixer el Telenotícies comarques (1994-2004 Telenotícies Catalunya), que s'incorporà a la resta de Telenotícies, amb la intenció de descentralitzar els informatius. Es van obrir les primeres delegacions de Televisió de Catalunya a Tarragona, Lleida i Girona i es va crear un equip propi a la redacció de Sant Joan Despí per donar cobertura específica a l'àrea de Barcelona. Formaven el primer equip Mariona Comellas (Barcelona), Xavier Bas (Tarragona), Ramon Rovira (Girona) i Josep Cabasés (Lleida). El 1991 Televisió de Catalunya va obrir una nova delegació per a la Vall d'Aran, des d'on es va començar a emetre una edició en aranès.
El maig del 2005 els informatius de Televisió de Catalunya van estrenar nou plató i imatge. Coincidint amb el trentè aniversari del primer informatiu de Televisió de Catalunya, el 2014 també es va renovar els Telenotícies i es va estrenar nou plató. Segons afirma TVC, el nou Telenotícies «serà una evolució, des del lideratge, de l'actual model d'èxit per modernitzar la seva imatge i posar la tecnologia actual al servei de la informació que requereixen els espectadors». D'aquesta manera, el Telenotícies vespre «incorporarà elements d'anàlisi i reflexió que ajudaran a interpretar l'actualitat, amb la presència d'experts i col·laboradors i amb entrevistes».
Durant la temporada 2021-2022, les diferents edicions del Telenotícies van liderar les franges d'emissió: el Telenotícies matí amb una mitjana de 59.000 espectadors i un 22,1% de quota; el Telenotícies comarques, amb una audiència mitjana de 279.000 espectadors i un 22,8% de quota; el Telenotícies migdia, amb una mitjana de 443.000 espectadors i un 28,7% de quota, i el Telenotícies vespre, amb 545.000 espectadors de mitjana i una quota del 25,0%. Els caps de setmana es repeteixen els lideratges: el Telenotícies cap de setmana migdia, amb una quota del 25,5% i una audiència mitjana de 401.000 espectadors, i el Telenotícies cap de setmana vespre, amb una quota del 22,3% i 472.000 espectadors de mitjana.

## Audiències

| Temporada | Quota |
| 2011 – 2012 | 19,9% |
| 2012 – 2013 | 19,8% |

## Vegeu també

* Llista de programes de Televisió de Catalunya

## Referències

* ↑ Vídeo del primer Telenotícies Arxivat 2010-12-06 a Wayback Machine., TV3.cat
* 1 2 «Els informatius líders i de referència a Catalunya». TV3, 01-09-2022. [Consulta: 9 setembre 2022].
* 1 2 3 Castellví Roca, Albert «TV3 estrenarà els nous 'Telenotícies' el 16 de gener». Ara [Barcelona], 18-10-2013.
* 1 2 3 4 Busquets, Gemma «20 anys de «TN Comarques»». El Punt Avui, 24-04-2009.
* ↑ Busquets, Gemma «L'altaveu del territori». Presència (El Punt Avui), 08-06-2014 [Consulta: 8 juny 2014].
* ↑ «TV3 estrena imatge». 324.cat, 16-05-2005.
* 1 2 «Toni Cruanyes presentarà el nou 'Telenotícies Vespre' i Lídia Heredia conduirà 'Els matins'». Ara, 29-10-2013 [Consulta: 29 octubre 2013].
* 1 2 Castellví Roca, Albert «'8 al dia' guanya 56.000 espectadors en la seva segona temporada». Ara, 20-07-2013.

## Enllaços externs

* 324.cat
* 33 anys de Telenotícies a TV3: Evolució del format